ورده ....ابتسمت تدلل عمو اني اطيبك وصير دكتورتك
لان اني حلمي اكون دكتوره
حسين ..ان شالله يتحقق حلمج يا ورده انتي
حيدر ..طلعت وره حسين بشويه شفته لازم يد ورده ويحجي وياها
هاااا حسين خوما ورده ضايقتك
ان كان اقوى اسلحتك الغياب ..فأنا اقوى اسلحتي النسيان
حسين ..لالالا بالعكس ابنيه جدا حبابه الله يحفظها
البارحه بالليل ارتفعت حرارتي حيل وهي خطيه جتلي سوتلي كمادات وتحسنت ع يدها
حيدر ...هااااا شفت الطاسه وقطعه قماش يمك استغربت عبالي انت مسوي الحالك كمادات لان سألت ام كرار كالت ابد مطلعت من غرفتي
حسين ..الله يبارك ابنتك حيل تعبان ع تربيتها
حيدر ..يسلم السانك العسل يا ابن عمي
هنه البنات امانه بركابنه نربيهن ونعلمهن لحد ما نزوجهن الزواج الزين
حسين ..اي والله ياحيدر كلامك ذهب
لازم نهتم بيهم وبتعليمهم
حيدر.. يله كومنه نتريك
حسين ..يله كمنه تريكنه وطلعنه متوجهين للكاظم سلام الله عليه زياره
زرنه اني وحيدر وكعدنه بالعتبه المقدسه صلينه وندعينه
طلعنه وتوجه حيدر لبو السمج وصه ع سمج مسكوف اخذناه ورجعنه للبيت ساعه ١ الظهر
حيدر.. وصلنه فتت للمطبخ محمل المسواك
وكتلها للمره حضري غداج لان متنه جوع
وهي ماقصرت محضره كلشي تمن احمر وخبز حار وزلاطه وطرشي يعني جاهز ومجهز كله
حسين ..دخلت للاستقبال قبله اكو مدخل صغير
بي مغسله غسلت ايدي او وجهي ونشفته ودخلت تربعت وكعدت شويه وجو الولد كرار ومحمد سلمو وجتي بسمه هم فاتت بوستها ونطيتها نستله بس ورده ابد ما فاتت
ليش متفوت ولا اشوفها ماعرف شنو السبب
نصبت ام كرار الغده ابمساعده الشباب والكل اجه وكعد بس ام كرار او ورده ماكو
حسين ..حيدر صيح الاختي ام كرار والبنتك لا تخليهم وحدهم ياكلون
حيدر ..تدلل اخوي انت
حيدر ..ام كرار صيحي الورده وتعاي اتغدو ويانه
ام كرار ..اني من صاحلي حيدر تفاجاءت لان هوه ما يرضه نكعد سويه عالغده وبينه زلمه او كرايب هاي اول مره يسويها ولان اني اعتبر غريبه عنهم مو من بقيه كرايبهم يكلي عيب كلنه نكعد سوه لان اكو سوالف تخصنه
وجنت احترم كلمته وما اكعد وياهم واكل
صحت الورده ودخلنه
السلام عليكم
وعليكم السلام
كعدت ورده ابصفي وبدينه ناكل
حسين من دخلت ورده للاستقبال وشافتها عيوني ماعرف شحسيت
وكأنما كنت مضيع شي وبدخلتها لكيته مادري ليش هالاحساس الاجاني
اني ابد ما يهزني جمال ولا تهزني مره
بس ليش هاي الطفله خلتني في حيره من امري تقربت ويه امها وكعدت ابصف امها صارت مقابيل عيوني
ما اكدر ارفع عيني من عليها سبحان الخالقها مو عيون شايله بحر صافي
ظليت اكل وتفرج عليها حسيت شبعت بس بالنظر الها
حيدر ..حسين شبيك شو متاكل شنو معجبك الاكل
حسين ..لا والله بالعكس عاشت يدكم بس تعرف المريض ما يشتهي ياكل
ورده ..ليش عمو بعدك اتحس نفسك مريض ومصخن
حسين ..من نطقت مصدكت سمعت صوتها ابتسمت وفرحت بداخلي لان نطقت يافرحه كلبي الما فرحها بيوم
اله اليوم من شافها
حسين ..اي والله ورده احس نفسي بعدني تعبان
ورده ..تدلل عمو بس نخلص غده اسويلك كمادات
والكل ضحك ع عفويتها
حيدر..باباتي التعبان مو شرط يكون دوم مصخن التعب تعب الجسم والفكر وعمج المتعبه هوه التفكير
ورده ..وليش انت هواي تفكر
حسين ..لان عملي يطلب هل شي لازم افكر علمود ازيد واحسن الانتاج ..وشوف مصالح الناس
ليش عمو انت شتشتغل
حسين ..عندي حلال وكياعين ومعامل تنتج البان
ورده ..هاي وين موجودات
حسين ..بالجنوب يمنه ..ان شالله بالعطله مال مدرسه
اخلي ابوكم يجيبكم يمنه وتشوفون مزارعنه
ورده ..صدك عموو تحجي اني افرحت بهالخبر احب اشوف الزرع والحيوانات والريف شلون يكون
حيدر ..كافي باباتي خلي عمو ي
اكل
حسين ..لا عوفها حلوه سوالفها
حيدر ..لا ميخالف اكل وبعدها نسولف
كملنه غده ونشالت الماعين وجاب محمد صينيه الجاي شربنه كامت ورده من الغده وراحت وبعد ما رجعت
ظلينه اني وحيدر نسولف بأمور العمل والانتاج
حسين ..احنه راح نخصر كم مليون ابسبب الدجاج لان تعرف هاي الفتره رجعت اشاعه بفلاونزه الطيور والعالم كامت تخاف من الدجاج وبطلت تشتري
حيدر ..يمعود هي فتره وتعدي لا تشيل هم
حسين ..صح فتره بس احنه عدنه كومه دجاج يعني معقوله كله مريض
حيدر ..لا اكيد مو كله
الباجر اني وياك نروح للصحه وناخذ ويانه طبيب بيطري يسويلنه فحص وينطينه علاج
حسين ..ليش حيدر تريدني اليوم هم ابات يمكم
حيدر ..اي ليش لا قابل انت نايم بالشارع
حسين ..لا ولك ميصير انتوا هم عائله لازم تاخذون راحتكم بالبيت
حيدر ..عساس هسه انت شكد مضايقنه خطيه
..يمعود تره اني هم مثلك ملتهي بالعمل والمغرب ارجع للبيت بس اغسل وتعشه ونام لان هم مالي خلك للسوالف والتعاليل
وهمزين اجيت انت علمود شويه اغير من هل روتين الممل
حسين ..والله صدكت ابكلامك شويه ودك تلفوني الوالد
الوووو
ها ابو حسين شمالك
ابو حسين ..جا انت وينك ماتكول ابوي شجراله شلون داير ديرته
حسين ..يابه انت كدها وكدود ...واخوتي يمك
ابو حسين ..اسكت اسكت ..
امبين حلالك جو بغداد
حسين ..يابه انت شتعرفيني اني احب هل سوالف
ابوحسين ..هوه هذا الكاتلني ..صارلك يومين ما مبين منك خبر
حسين ..والله يابه ملتهي علمود الانتاج والمعمل والباجر نمر للمركز البيطري
علمود نجيب لقاح للدجاج
ابو حسين...
يتبع